**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՓԵՏՐՎԱՐԻ 13-Ի N 265-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման նպատակը**

Իրավական ակտի ընդունման նպատակն է լրամշակել և հստակեցնել Հայաստանի Հանրապետության ավտոմոբիլային ճանապարհների անվանացանկը։

**Կարգավորման հարաբերությունների ներկա վիճակը և առկա խնդիրները**

ՀՀ կառավարության 13․02․2014թ․ թիվ 265-Ն որոշմամբ հաստատվել է  Հայաստանի Հանրապետության ընդհանուր օգտագործման պետական ավտոմոբիլային ճանապարհների անվանացանկը, որը ՀՀ կառավարության 30․11․2023 թ․ N 2074-Ն որոշմամբ ավտոմոբիլային ճանապարհների անվանացանկը շարադրվել է նոր խմբագրությամբ։

Հիշյալ որոշման ընդունումից հետո ՀՀ Արագածոտնի, Արմավիրի, Շիրակի և Սյունիքի մարզերի միջով անցնող մարզային նշանակության ճանապարհների, ինչպես նաև միջպետական ճանապարհների մասով որոշակի խմբագրական բնույթի փոփոխությունների անհրաժեշտություն է առաջացել։ Բացի այդ՝ Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի շրջանակներում արդեն իսկ ավարտվել են Մ-1 ավտոմոբիլային ճանապարհի մաս հանդիսացող Թալին-Լանջիկ ճանապարհահատվածի շինարարական աշխատանքները։ Ծրագրի շրջանակներում կառուցվել են նաև Մ-1 ավտոճանապարհի մաս հանդիսացող Լանջիկի և Մաստարայի տրանսպորտային հանգույցները, որոնք անհրաժեշտ է ներառել ավտոճանապարհների անվանացանկում։

Վերը նշված խնդիրների կարգավորման նպատակով՝ առաջարկվում է համապատասխան փոփոխություններ և լրացումներ կատարել ՀՀ ավտոմոբիլային ճանապարհների անվանացանկում։

Միաժամանակ առաջարկվում է նախագծին տալ հետադարձ ուժ՝ այն տարածելով 2024 թվականի հունվարի 1-ից հետո ծագած հարաբերությունների վրա։ Հետադարձության անհրաժեշտությունը պայմանավորված է այն հանգամանքով, որ ավտոմոբիլային ճանապարհների պատշաճ շարունակական պահպանումն ապահովելու նպատակով 2024 թվականի հունվարի 1-ից կապալառու կազմակերպությունների հետ կնքված համաձայնագրերում ներառվել են նաև սույն նախագծով առաջարկվող փոփոխությունները և ճանապարհները պահպանվել են նախագծով առաջարկվող փոփոխություններին համապատասխան։ Հակառակ դեպքում՝ խմբագրական բնույթի խնդիրներով պայմանավորված մինչև սույն նախագծի ընդունումը ավտոճանապարհների խնդրահարույց հատվածների պահպանումը հնարավոր չէր լինի ապահովել։

Հաշվի առնելով վերոգրյալը՝ նախագծում ներառված ավտոճանապարհների պահպանման աշխատանքների կատարման համար համապատասխան վճարումներ կատարելու համար անհրաժեշտ է նախագիծը տարածել 2024 թվականի հունվարի 1-ից հետո ծագած հարաբերությունների վրա։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2024 թվականի պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը որևէ ռազմավարական փաստաթղթի հետ կապ չունի։

**Իրավական ակտի ընդունման դեպքում ակնկալվող արդյունքը.**

Իրավական ակտի ընդունման արդյունքում կհստակեցվի Հայաստանի Հանրապետության ավտոմոբիլային ճանապարհների անվանացանկը։